**LA UGT DE CATALUNYA: COMPROMÍS, ÈTICA I TRANSPARÈNCIA**

La UGT de Catalunya, amb 125 anys d’història, ha ajudat a configurar amb la seva actitud, compromís, lluita i perseverança la Catalunya que avui coneixem. La nostra organització ha defensat i defensa els valors de l’honradesa, la igualtat d’oportunitats, i l’ètica en les nostres actuacions. Aquests són els principis bàsics de la nostra actuació sindical i la nostra raó de ser per aconseguir el treball digne i per a tothom i una societat justa.

Com a sindicat, tenim una tasca doble per afrontar. Actuar a l’empresa i socialment. Una de les característiques que regeixen la nostra fisonomia des del naixement és el principi de subsidiarietat. És a dir, creiem que és al centre de treball on pivota la nostra raó de ser i que és a l’empresa i en l’acció sindical on hem de concentrar tots els nostres esforços. També som conscients de la nostra tasca com a organització sociopolítica. Som un sindicat representatiu en el nostre compromís en aconseguir millorar les condicions de vida de les persones.

D’acord amb principi hem anat consolidant una estructura organitzativa que neix de l’empresa des de la plena autonomia i que s’articula sectorialment, territorialment i finalment nacionalment. Aquesta estructura ens ha permès tenir una organització àgil, adaptable i independent, en què els centres de decisió són diversos basant-se en l’autonomia organitzativa de cada entitat.

Aquesta estructura organitzativa és el nostre principal valor com a sindicat. Ens permet estar a l’empresa, al costat dels treballadors i treballadores i a la societat, responent als reptes continus que hem d’abordar. Però, paral·lelament, també és la nostra principal fortalesa i fragilitat. Amb la multiplicació de centres de decisió hem de reforçar els procediments per vetllar que els valors que defensem com a organització siguin respectats.

No som aliens al debat generat en la nostra societat al voltant del paper dels sindicats. Entenem que, en aquests moments, hi ha una campanya de desprestigi de la nostra activitat, amb la ferma voluntat de convertir-nos en prescindibles i que abaixem la guàrdia en la lluita per les nostres reivindicacions, cosa que en cap cas no farem. Amb aquesta premissa, som conscients que les nostres actuacions sempre han tingut com a premissa la transparència, i ara més que mai.

Amb la voluntat que qualsevol actuació que es faci des de la UGT de Catalunya (en qualsevol dels seus nivells organitzatius) es regeixi per la lleialtat a aquests principis, el nostre sindicat es dotarà de mecanismes externs i independents de control i tutela, amb la creació d’un Comitè format per persones de reconegut prestigi i reputació, el president del qual no estarà afiliat a la UGT de Catalunya, i que actuaran davant de qualsevol denúncia sobre pressumptes actuacions irregulars comeses per persones afiliades a la nostra organització derivada de les seves actuacions sindicals. La seva tasca se centrarà a investigar i elaborar un informe que serà remès a la direcció del sindicat i que tindran plena llibertat per fer arribar als organismes judicials que considerin oportuns en cas que es trobin indicis de delicte.

Al mateix temps, la nostra organització es dotarà d’un Codi de Conducta ètic on s’articularan les responsabilitats que té cada membre de la nostra organització, i els mecanismes d’actuació en cas de conflicte d’interessos. En el transcurs de l’any 2013, el Comitè Nacional de la UGT de Catalunya escollirà el president del Comitè i aprovarà el Codi de Conducta.

Amb la creació d’aquest Comitè d’ètica independent i extern, la UGT de Catalunya vol reforçar les garanties als seus afiliats i afilades, treballadors i treballadores que l’acompliment dels principis i valors que regeixen la nostra organització es segueixen al peu de la lletra, i vol posar de manifest que el fet d’acomplir-los és una tasca que ens pertoca igual a tots.